Asociația Furnizorilor de Energie trage un semnal de alarmă în legătură cu noile modificări legislative, ce ar putea agrava și mai mult întârzierile în primirea sumelor necesare pentru susținerea schemei de plafonare a prețurilor.
Președintele Asociației Furnizorilor de Energie din România (AFEER), Laurențiu Urluescu, a exprimat îngrijorarea asociației față de formularea "în limita fondurilor disponibile", subliniind că aceasta generează stres suplimentar într-o situație deja tensionată. "Este foarte stresant pentru noi, pentru că și așa sunt întârzieri mari la decontare, iar acest lucru ne arată că întârzierile la decontare vor crește", a declarat Urluescu la un eveniment organizat de asociație.
Prevederile sunt incluse în noul draft de OUG privind modificările legislative în domeniul plafonării și compensării, care se află deja în dezbatere publică. Furnizorii de energie susțin că, în prezent, statul înregistrează datorii de aproximativ 1,74 miliarde de lei către ei, sumă reprezentând deconturi întârziate din schema de plafonare a prețurilor pentru clienții finali, exclusiv în cazul energiei electrice. Mai mult, aceștia mai au de primit bani încă din luna mai a anului trecut.
Reprezentanții furnizorilor au atras atenția și asupra epuizării sursei bugetare din care se fac plățile, respectiv Fondul pentru Tranziția Energetică. Acest lucru survine în condițiile în care vor fi necesare noi decontări, întrucât plafoanele "mici", de 0,68 și 0,8 lei/kWh, sunt sub prețurile pieței, chiar dacă acestea sunt în descreștere.
"Avem o problemă serioasă cu Fondul, deoarece nu mai are intrări, ci doar ieșiri", a adăugat Urluescu. El a explicat că producătorii vând la prețuri reduse, iar tranzacțiile sunt afectate de taxe și restricții, ceea ce determină o scădere a încasărilor la nivelul Fondului.
AFEER, cu un număr de 37 de membri, este activă pe piața de energie electrică și/sau de gaze naturale din România, acoperind aproximativ 85% din consumul final de electricitate și gaze naturale.